U PU vukovarsko-srijemskoj potvrdili su nam da je policijska ophodnja u utorak pola sata prije ponoći u Strossmayerovoj ulici u Andrijaševcima pokraj Vinkovaca zaustavila 45-godišnjaka iz Retkovaca koji je upravljao osobnim automobilom, a imao je više od 1,5 promila alkohola u krvi. Kada su ga zaustavili, 45-godišnjak je vrijeđao policijske službenike pa će, osim zbog vožnje u alkoholiziranom stanju, odgovarati i zbog vrijeđanja policijskih službenika na dužnosti.

– Ne mogu govoriti o imenima – odgovorio je glasnogovornik PU vukovarsko-srijemske Domagoj Džigumović kada smo ga pitali je li riječ o seljačkom vođi iz Retkovaca koji je uvijek u organizaciji prosvjeda u Slavoniji.

Ljudi koji su se zatekli u Strossmayerovoj u Andrijaševcima pola sati prije ponoći tvrde da je to vođa seljaka iz Retkovaca s karakterističnim brčićima, a neslužbeno doznajemo da ga je policija tog dana dva puta bezuspješno pokušala zaustaviti jer se nije obazirao na njihove naredbe, a kada je treći put ipak zaustavljen, vrijeđao je policajce, čak je policajku gurnuo na haubu i govorio joj, tvrde svjedoci, da izvadi pendrek.

Neslužbeno doznajemo kako je proveo noć u policiji do otrježnjenja. Nije bio raspoložen odgovarati novinarima, već je danas prijepodne kratko odgovorio da je s njim sve u redu i da "ništa nije bilo".

>> Siniša Vuco priveden zbog 'pijane' vožnje i vrijeđanja policajaca